b'\n_START_ARTICLE_\nSemba\n_START_PARAGRAPH_\nSemba (pr\xc5\xabs. Semba) (arba Sema, Sama)\xc2\xa0\xe2\x80\x93 pr\xc5\xabs\xc5\xb3 \xc5\xbeem\xc4\x97, esanti pusiasalyje, kur\xc4\xaf i\xc5\xa1 trij\xc5\xb3 pusi\xc5\xb3 supa vandenys: i\xc5\xa1 Vakar\xc5\xb3\xc2\xa0\xe2\x80\x93 Aistmar\xc4\x97s, Baltijos j\xc5\xabra ir Kur\xc5\xa1i\xc5\xb3 marios, i\xc5\xa1 ryt\xc5\xb3\xc2\xa0\xe2\x80\x93 Deimenos up\xc4\x97 (\xc4\x8dia ribojasi su Nadruva), o i\xc5\xa1 piet\xc5\xb3\xc2\xa0\xe2\x80\x93 Priegliaus up\xc4\x97 (riba su Notanga).\n_START_SECTION_\nIstorija\n_START_PARAGRAPH_\n1254-1256 m. \xc5\xa1i\xc4\x85 pr\xc5\xabs\xc5\xb3 genties semb\xc5\xb3 apgyvendint\xc4\x85 \xc5\xbeem\xc4\x99 u\xc5\xbekariavo Vokie\xc4\x8di\xc5\xb3 ordinas, buvo \xc4\xafkurta Sembos vyskupija, viena i\xc5\xa1 keturi\xc5\xb3 1243\xc2\xa0m. buvusi\xc5\xb3 Pr\xc5\xabsijos vyskupij\xc5\xb3 (kitos\xc2\xa0\xe2\x80\x93 Pamed\xc4\x97s, Varm\xc4\x97s ir Kulmo vyskupijos). 1257 m. Semba buvo padalinta tarp Vokie\xc4\x8di\xc5\xb3 ordino magistro ir Sembos vyskupo._NEWLINE_\xc4\xae Sambij\xc4\x85 \xc4\x97m\xc4\x97 keltis kolonistai i\xc5\xa1 \xc5\xa0ventosios Romos imperijos, o vietiniai pr\xc5\xabsai sembai buvo palaipsniui asimiliuojami. Sembos pusiasalyje senoji pr\xc5\xabs\xc5\xb3 kalba i\xc5\xa1silaik\xc4\x97 ilgiausiai\xc2\xa0\xe2\x80\x93 \xc4\x8dia ji i\xc5\xa1nyko tik XVIII a, prad\xc5\xbeioje._NEWLINE_Pagal Petr\xc4\x85 Dusburgiet\xc4\xaf Semba buvo padalinta \xc4\xaf 15 smulkesni\xc5\xb3 vienet\xc5\xb3 (i\xc5\xa1vardinti i\xc5\xa1 ryt\xc5\xb3 \xc4\xaf vakarus, pateikti voki\xc5\xa1ki pavadinimai)\xc2\xa0\xe2\x80\x93 Germau, Medenau, Rinau, Pobeten, Wargen, Rudau, Laptau, Quedenau, Schaaken, Waldau, Caimen, Tapiau, Labiau, Laukischken ir Wehlau._NEWLINE_Pusiasalis tapo Pr\xc5\xabsijos hercogijos dalimi 1525\xc2\xa0m., kai vienuoli\xc5\xa1koji Vokie\xc4\x8di\xc5\xb3 ordino valstyb\xc4\x97 tapo pasaulietine. Hercogyst\xc4\x97 1618\xc2\xa0m. tapo pavaldi Brandenburgo markgrafystei, o dar v\xc4\x97liau\xc2\xa0\xe2\x80\x93 Pr\xc5\xabsijos karalystei, kuri\xc4\x85 1701\xc2\xa0m. paskelb\xc4\x97 Hohencolernai. 1773\xc2\xa0m. Semba tapo Ryt\xc5\xb3 Pr\xc5\xabsijos provincijos dalimi. Pr\xc5\xabsija visi\xc5\xa1kai susivienijo su Vokietija 1871\xc2\xa0m., kai atsirado Vokietijos imperija._NEWLINE_Po Pirmojo pasaulinio karo Ryt\xc5\xb3 Pr\xc5\xabsija tapo Veimaro Vokietijos eksklavu. 1945\xc2\xa0m. Ryt\xc5\xb3 Pr\xc5\xabsija buvo padalinta Lenkijai ir TSRS. Semba tapo Kaliningrado srities dalimi, vietiniai gyventojai vokie\xc4\x8diai buvo i\xc5\xa1stumti. Semba buvo apgyvendinta atkeldintais rusais ir baltarusiais.'